PRIENŲ RAJONO SAVIVALDYBĖS administracijos

architektūros ir urbanistikos skyrius

Biudžetinė įstaiga, Laisvės a. 12, LT-59126 Prienai,

tel. (8 319) 61 103, el. p. administracija@prienai.lt.

Duomenys kaupiami ir saugomi Juridinių asmenų registre, kodas 288742590

________________________________________________________________________________________________

Prienų rajono savivaldybės tarybai

SPRENDIMO „DĖL PRIENŲ RAJONO SAVIVALDYBĖS TERITORIJOS BENDROJO PLANO (IR VISŲ JO KOREGAVIMŲ) KEITIMO“ Projekto

AIŠKINAMASIS RAŠTAS

Sprendimo projekto tikslai ir uždaviniai:

Keisti Prienų rajono savivaldybės teritorijos bendrąjį planą, patvirtintą Prienų rajono savivaldybės tarybos 2012 m. vasario 29 d. sprendimu Nr. T3-65 „Dėl Prienų rajono savivaldybės teritorijos bendrojo plano patvirtinimo“, ir visus jo koregavimus (toliau – BP keitimas).

Siūlomos teisinio reguliavimo nuostatos:

Lietuvos Respublikos teritorijų planavimo įstatymo 28 straipsnio 1 dalis nustato, kad Kompleksinio teritorijų planavimo dokumentai keičiami sprendimą rengti tą teritorijų planavimo dokumentą priėmusios valstybės ar savivaldybės institucijos sprendimu dėl dokumento keitimo, laikantis šiame įstatyme nustatytų teritorijų planavimo proceso reikalavimų ir taikant tą pačią dokumento tvirtinimo procedūrą.

Kompleksinio teritorijų planavimo dokumentų rengimo taisyklių, patvirtintų Lietuvos Respublikos aplinkos ministro 2014 m. sausio 2 d. įsakymu Nr. D1-8 „Dėl Kompleksinio teritorijų planavimo dokumentų rengimo taisyklių patvirtinimo“ (toliau – Taisyklės), 4 ir 72 punktuose nustatoma, kad kompleksinio teritorijų planavimo tikslai yra nustatyti Lietuvos Respublikos teritorijų planavimo įstatymo 3 straipsnyje. Nustatant konkrečios teritorijos planavimo tikslus, būtina atsižvelgti į visuomenės poreikius, planuojamos teritorijos kraštovaizdį ir biologinę įvairovę, geografinę padėtį, geologines sąlygas, esamas urbanistines, inžinerines, susisiekimo, agrarines sistemas, žemės ir kito nekilnojamojo turto valdytojų, naudotojų ir trečiųjų asmenų interesus ir teises, architektūros, aplinkosaugos, visuomenės sveikatos saugos, gamtos apsaugos, paveldosaugos reikalavimus, valstybės ir viešojo saugumo, gynybos ir kitus poreikius. Taisyklių 132 punkte nurodoma, kad savivaldybės bendrasis planas keičiamas savivaldybės tarybos sprendimu dėl savivaldybės bendrojo plano keitimo vadovaujantis Teritorijų planavimo įstatyme nustatytais teritorijų planavimo proceso reikalavimais ir taikant tą pačią savivaldybės bendrojo plano tvirtinimo procedūrą. Taisyklių 71 punkte nurodoma, kad savivaldybių bendrieji planai pradedami rengti savivaldybės tarybai priėmus sprendimą dėl savivaldybės bendrojo plano rengimo pradžios ir planavimo tikslų.

Laukiami rezultatai:

Tarybai priėmus sprendimą dėl Prienų rajono savivaldybės teritorijos bendrojo plano (ir visų jo koregavimų) keitimo, administracijos direktorius organizuos BP keitimą. Pakeistą Bendrąjį planą tvirtins Taryba.

Lėšų poreikis ir šaltiniai:

Lėšų poreikis BP keitimui parengti – apie 70 000 eurų. Lėšų šaltinis – savivaldybės biudžetas.

Kiti sprendimui priimti reikalingi pagrindimai, skaičiavimai ar paaiškinimai:

Prienų rajono savivaldybėje 2023-08-09 vykusiame pasitarime buvo pristatyti Valstybinės reikšmės kelio Nr. 130 Kaunas–Prienai–Alytus rekonstravimo ruožo nuo 11,60 iki 31,10 km kelio juostų 2+2 techninio projekto priešprojektiniai pasiūlymai (toliau – Priešprojektiniai pasiūlymai), kuriuos užsakė akcinė bendrovė Lietuvos automobilių kelių direkcija, tačiau šie sprendiniai neatitinka UAB „Kelprojektas“ parengto Valstybinės reikšmės krašto kelio Nr. 130 Kaunas–Prienai–Alytus ruožo nuo 11,60 iki 31,10 km rekonstravimo specialiojo plano, patvirtinto Prienų rajono savivaldybės tarybos 2018 m. gegužės 31 d. sprendimu Nr. T3-133 „Dėl Valstybinės reikšmės krašto kelio Nr. 130 Kaunas–Prienai–Alytus ruožo nuo 11,60 iki 31,10 km rekonstravimo specialiojo plano patvirtinimo“ (toliau – Specialusis planas), sprendinių ir vieno iš Specialiojo plano tikslų, nustatytų Lietuvos automobilių kelių direkcijos prie Susisiekimo ministerijos direktoriaus patvirtintoje 2012 m. rugsėjo 19 d. Specialiojo plano planavimo darbų programoje Nr. 6-486: „Kelias planuojamas rekonstruoti į IIa (2+1) kelio kategoriją: 3 eismo juostos, 2 vienai ir 1 kitai eismo krypčiai, skirtingų krypčių eismas atskiriamas apsauginiu atitvaru, eismo juostų skaičius viena kryptimi keičiasi kas 1,5–2,7 km; planuojama rekonstruoti 5 vieno lygio žiedines sankryžas (Ilgakiemio (15,56 km), Išlaužo (20,96 km), Purvininkų (23,61 km), Bačkininkų (26,78 km) Pociūnų (29,21 km)); visame kelio ruože numatoma nutiesti jungiamuosius kelius, juos planuojama nutiesti abiejose pagrindinio kelio pusėse; vietinės reikšmės kelius, nuovažas į sodybas ar į laukus planuojama nukreipti į privažiavimo kelius.“

Lietuvos Respublikos teritorijų planavimo įstatymo 22 straipsnio 2 dalis nustato, kad savivaldybės tarybos patvirtinti savivaldybės lygmens ar vietovės lygmens specialiojo teritorijų planavimo dokumentų (išskyrus specialiojo teritorijų planavimo žemėtvarkos dokumentus) sprendiniai konkretizuoja savivaldybės bendrojo plano sprendinius ir savivaldybės tarybos sprendimu specialiojo teritorijų planavimo dokumentai pripažįstami savivaldybės bendrojo plano sudedamąja dalimi. Kitų patvirtintų savivaldybės lygmens ar vietovės lygmens specialiojo teritorijų planavimo dokumentų sprendiniai derinami, išskyrus šio įstatymo 4 straipsnio 4 dalyje nurodytus atvejus, su atitinkamo lygmens kompleksinio teritorijų planavimo dokumentų sprendiniais, o rengiant, keičiant ar koreguojant savivaldybės lygmens bendrąjį planą, integruojami į atitinkamo bendrojo plano sprendinius. Atsižvelgiant į tai, Prienų rajono savivaldybės tarybos 2018 m. gegužės 31 d. sprendimu „Dėl Valstybinės reikšmės krašto kelio Nr. 130 Kaunas–Prienai–Alytus ruožo nuo 11,60 iki 31,10 km rekonstravimo specialiojo plano patvirtinimo“ nustatyta, kad Specialusis planas yra neatskiriama Prienų rajono savivaldybės bendrojo plano sudėtinė dalis.

Prienų rajono savivaldybės administracija gavo Lietuvos Respublikos susisiekimo ministerijos 2023-10-12 raštą Nr. 2-3791 „Dėl valstybinės reikšmės krašto kelio Nr. 130 Kaunas–Prienai–Alytus ruožo nuo 11,60 iki 31,10 km rekonstrukcijai būtinų procedūrų“, kuriame nurodoma „Prienų rajono savivaldybės administracijai inicijuoti Prienų rajono savivaldybės teritorijos bendrojo plano susisiekimo dalies koregavimą.

Kompleksinio teritorijų planavimo dokumentų rengimo taisyklių, patvirtintų Lietuvos Respublikos aplinkos ministro 2014 m. sausio 2 d. įsakymu Nr. D1-8 „Dėl Kompleksinio teritorijų planavimo dokumentų rengimo taisyklių patvirtinimo“, 134 punkte nurodoma, kad konkrečiu atveju planavimo organizatorius nusprendžia, ar, keičiant bendrojo plano sprendinius, šis planas turi būti keičiamas, ar gali būti koreguojamas <...>. Prienų rajono savivaldybės teritorijos bendrasis planas, patvirtintas Prienų rajono savivaldybės tarybos 2012 m. vasario 29 d. sprendimu Nr. T3-65 „Dėl Prienų rajono savivaldybės teritorijos bendrojo plano patvirtinimo“, buvo koreguotas jau keletą kartų (koregavimai patvirtinti Prienų rajono savivaldybės tarybos 2018 m. lapkričio 29 d. sprendimu Nr. T3-282 „Dėl pakoreguoto Prienų rajono savivaldybės teritorijos bendrojo plano patvirtinimo“, Prienų rajono savivaldybės tarybos 2023 m. kovo 9 d. sprendimu Nr. T3-58 „Dėl Pakoreguoto Prienų rajono savivaldybės teritorijos bendrojo plano koregavimo patvirtinimo“), todėl reikalinga keisti Prienų rajono savivaldybės teritorijos bendrąjį planą.

Lyginamasis variantas:

Nepridedamas.

PRIDEDAMA: Lietuvos Respublikos susisiekimo ministerijos 2023-10-12 raštas Nr. 2-3791 „Dėl valstybinės reikšmės krašto kelio Nr. 130 Kaunas–Prienai–Alytus ruožo nuo 11,60 iki 31,10 km rekonstrukcijai būtinų procedūrų“, 5 lapai.

Vyriausioji specialistė,

pavaduojanti vedėją	Rima Sodaitienė

Rima Sodaitienė, tel. (8 319) 61 146, el. p. rima.sodaitiene@prienai.lt